Mizéria (román)

Mizéria (vyšlo ako Misery 1987; slovensky Mizéria v 1991) je hororový román spisovateľa Stephena Kinga.

 Dej 

Paul Sheldon je autor série úspešných historických románov s hlavnou hrdinkou Misery Chastain. V poslednej, nedávno vydanej knihe Misery's Child však necháva hlavnú hrdinku umrieť. Z hotela v Colorade, kde práve dokončil rukopis nového románu s inom témou, vyrazí autom do Los Angeles, aby ho doručil agentovi. Cestou ho zastihne snehová búrka, havaruje a nájde ho Annie Wilkesová, bývalá zdravotná sestra.

S ťažkou zlomeninou nohy ho odvezie ho do svojho domu, kde ho lieči, ale jeho prítomnosť pred vonkajším svetom utajuje. Z Annie sa vykľuje obrovský Paulov fanúšik a obdivovateľ, ktorý zbožňuje predovšetkým jeho diela o postave Misery. Annie práve začala čítať posledne vydanú knihu Misery's Child a zároveň si od Paula vymôže aj prečítanie nového rukopisu. Keď sa dočíta o Miserinej smrti, zanechá ležiaceho Paula dva dni bez jedla, vody a tabletiek proti bolesti.

Po návrate ho donúti rukopis spáliť a napísať novú knihu, kde Misery oživí. K písaniu mu zaobstará starý písací stroj s vypadnutým klávesom N a invalidný vozík, v ktorom Paul sedáva a začne písať Misery's Return. Annie dovolí čítať postupujúci príbeh a zároveň do textu ručne dopisovať vynechané písmeno. Paulovi však dochádza, že s Annie nie je všetko v poriadku a pravdepodobne ho nenechá po dokončení len tak odísť, ako sľubuje.

Paulovi sa počas ďalšej Annienej neprítomnosti podarí odomknúť izbu a s cieľom doplniť si zásoby liekov, na ktorých sa medzičasom stal závislý, snorí po dome. Pri hľadaní tabletiek natrafí na "knihu spomienok", ktorá odhalí, že Annie je neodhalený sériový vrah. V zošite Annie uchováva výstrižky z novín o svojich obetiach. Od otca, cez spolubývajúcu až po početné úmrtia nevyliečiteľne chorých, resp. starých ľudí, alebo batoliat počas jej kariéry zdravotnej sestry. Snorenie po dome ešte zopakuje, no Annie to zistí a mysliac si, že sa vie pohybovať bez vozíka a chce ujsť, ho zmrzačí tým, že mu odsekne sekerou jedno chodidlo.

Jarné topenie snehu odhalí havarované Paulovo auto, polícia obchádza okolité usadlosti a zisťuje, či niekto nevidel Paula Sheldona. Policajta, ktorý sa zastaví v dome však Annie zabije. Udalosti dostávajú rýchlejší spád, Annie si je vedomá, že k pátraniu po zmiznutom spisovateľovi sa pridruží aj pátranie po zmiznutom policajtovi a ona, vďaka svojej minulosti, bude medzi podozrivými. Tak sa snaží "motivovať" Paula k rýchlejšiemu písaniu tým, že mu odreže prst.

Nakoniec Paul román dopíše a Annie chystá oslavu. Paul požiada o cigaretu s tým, že je to jeho rituál po dokončení písania. Annie ho nechá v izbe, odíde pre tortu, a kým sa vráti, Paul naaranžuje rôzne papiere ako rukopis. Ako prichádza s tortou do izby, Paul kopu papiera podpáli. Annie sa snaží horiaci román zachrániť, Paul ju zasiahne písacím strojom a unikne z domu, kde ho nájde polícia.

Kniha Misery's Return sa stane bestsellerom, čiastočne vďaka dramatickým okolnostiam, za ktorých bola vznikla. Paul odoláva návrhu napísať o svojich vlastných zážitkoch. Učí sa chodiť s protézou, ale zápasí s nočnými morami o Annie a trpí abstinenčnými príznakmi z liekov proti bolesti, alkoholizmom a spisovateľským blokom. Keď Paul konečne nájde inšpiráciu na napísanie nového príbehu, plače, smúti za svojím zničeným životom, ale aj od radosti, že konečne môže znova písať.

 Adaptácia 
V roku 1990 bol nakrútený film Misery nechce zomrieť podľa knižnej predlohy. Režisérom bol Rob Reiner a hlavné postavy hrali James Caan ako Paul Sheldon a Kathy Batesová ako Annie Wilkesová. Kathy Batesová získala za stvárnenie postavy ocenenie Academy Awards ako najlepšia herečka. Americký filmový inštitút zaradil film na 12. miesto v kategórii najhrôzostrašnejší film. Annie Wilkesová obsadila 17. miesto v rebríčku záporných postáv.

 Literatúra 

Kategória:Knihy z 1987
Kategória:Knihy Stephena Kinga
Kategória:Literatúra v USA
Kategória:Sfilmované romány